Document ID: 32008R1144

KOMISIJAS REGULA (EK) Nr. 1144/2008
(2008. gada 18. novembris),
ar ko groza Eiropas Parlamenta un Padomes Regulas (EK) Nr. 998/2003 II pielikumu attiecībā uz Horvātiju
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 26. maija Regulu (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EEK (1), un jo īpaši tās 8. panta 3. punkta a) apakšpunktu un 19. pantu,
tā kā:
(1)
Regulā (EK) Nr. 998/2003 ir noteiktas dzīvnieku veselības prasības, kas piemērojamas lolojumdzīvnieku nekomerciālai pārvietošanai, un noteikumi, kas attiecas uz šādas pārvietošanas pārbaudēm.
(2)
Šīs prasības atšķiras atkarībā no tā, vai lolojumdzīvniekus pārvieto no vienas dalībvalsts uz citu vai no trešām valstīm uz dalībvalstīm. Turklāt trešām valstīm, kuras uzskaitītas minētās regulas II pielikuma B daļas 2. iedaļā, prasības pārvietošanai no trešām valstīm atšķiras no prasībām trešām valstīm, kuras uzskaitītas minētā pielikuma C daļā.
(3)
Tās trešās valstis, kas lolojumdzīvnieku nekomerciālai pārvadāšanai piemēro noteikumus, kuri ir vismaz ekvivalenti Regulas (EK) Nr. 998/2003 III nodaļā izklāstītajiem Kopienas noteikumiem, ir uzskaitītas minētās regulas II pielikuma B daļas 2. iedaļā. Šajos noteikumos ir iekļauta iespēja minētajām trešām valstīm apliecības vietā izmantot pasi saskaņā ar paraugu, kas noteikts ar Komisijas Lēmumu 2003/803/EK (2).
(4)
Lolojumdzīvnieku nekomerciālai pārvietošanai no minētajām trešām valstīm uz Kopienu piemēro tādus pašus noteikumus kā šādu dzīvnieku pārvietošanai no vienas dalībvalsts uz citu dalībvalsti atbilstīgi Regulas (EK) Nr. 998/2003 II nodaļai.
(5)
Regulas (EK) Nr. 998/2003 II pielikuma C daļas sarakstā ir iekļautas trešās valstis un teritorijas, kurās nav trakumsērgas, un trešās valstis un teritorijas, tostarp Horvātija, attiecībā uz kurām konstatēts, ka risks trakumsērgas ievazāšanai Kopienā, pārvietojot lolojumdzīvniekus no šīm trešām valstīm un teritorijām, nav augstāks par risku, kas saistīts ar to pārvietošanu starp dalībvalstīm.
(6)
Horvātija nesen izteica prasību ietvert to Regulas (EK) Nr. 998/2003 II pielikuma B daļas 2. iedaļā, lai vienkāršotu lolojumdzīvnieku pārvietošanu starp Horvātiju un ES.
(7)
Ņemot vērā Horvātijas sniegto informāciju par valsts tiesību aktiem, ir secināts, ka Horvātija lolojumdzīvnieku nekomerciālai pārvietošanai piemēro noteikumus, kuri ir vismaz ekvivalenti Regulas (EK) Nr. 998/2003 III nodaļā izklāstītajiem Kopienas noteikumiem.
(8)
Tāpēc ir lietderīgi svītrot Horvātiju no saraksta Regulas (EK) Nr. 998/2003 II pielikuma C daļā un iekļaut to minētā pielikuma B daļas 2. iedaļas sarakstā.
(9)
Tāpēc attiecīgi jāgroza Regula (EK) Nr. 998/2003.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 998/2003 II pielikumu groza šādi.
1)
Pielikuma B daļas 2. iedaļā starp ierakstiem par Šveici un Islandi iekļauj šādu ierakstu:
“HR Horvātija”.
2)
Pielikuma C daļā svītro šādu ierakstu:
“HR Horvātija”.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 18. novembrī

Labels: 5
0
3
6
18